瑤草春
作者：顧況
朝代：唐

paragraphs: 瑤草春，杳容與，江南豔歌京西舞。
執心輕子都，信節冠秋胡。
議以腰支嫁，時論自有夫。
蟬鬢蛾眉明井底，燕裙趙袂縈轆轤。
李生聞之淚如綆，不忍回頭看此井。
月中桂樹落一枝，池上鵁鶄唳孤影。
露桃穠李自成谿，流水終天不向西。
翠帳綠窗寒寂寂，錦茵羅薦夜淒淒。
瑤草春，丹井遠，別後相思意深淺。